સુરેન્દ્રનગર જીલ્લાના અમુક ગામોમાંતો ખેડૂતોએ વાવણીનો પ્રારંભ ૫ણ કરી દીઘો છે. જ્યારે ઝાલાવાડમાં ચોમાસાના પ્રારંભે મેઘ કહેર જોવા મળી હતી. જેમાં સુરેન્દ્રનગર જિલ્લામાં રસ્તા પર ઠેરઠેર વૃક્ષો અને વીજ થાંભલાઓ પડી ગયા હતા. આ ઉપરાંત જેમાં પાંચથી વધુ સ્થળો પર વીજળી ત્રાટકવાના અને શોર્ટ-સર્કિટના બનાવ બન્યા છે. આ બનાવમાં ૧૦ જેટલા પશુઓ અને ૨ શખ્સના મોત થતા શોકની લાગણી ફેલાઈ છે. રાજગઢ ગામે ગત રાત્રે વાતાવરણમા પલટો આવ્યો હતો અને ગાજવીજ સાથે વરસાદ પડ્યો હતો. આ વરસાદ સાથે બે જગ્યાએ વીજળી પડવાનો બનાવ બન્યો હતો. જેમાં પ્રકાશભાઈ બળદેવભાઈની અને અવસરભાઈ કોળીની 2 ભેંસો અને 3 વાછડાના મોત નીપજ્યા હતા. જ્યારે અનેક ઘરોમા ઉપકરણો બળી ગયા હતા. આમ વરસાદની શરૂઆતમા જ વીજળી પડવાના બનાવને લઈને ભયનો માહોલ છવાઈ ગયો હતો. તંત્રને જાણ કરવાં છતા કોઇ અધિકારી નહી આવતા લોકોમાં રોષ ફેલાયો હતો.